Id-Deċiżjoni tal-Kummissjoni
tat-22 ta' Ottubru 1998
li tistabbilixxi gruppi ta' esperti biex jgħinu lill-Kummissjoni bil-kontenut u l-orjentazzjoni ta' l-azzjonijiet ewlenin fil-qasam ta' riċerka u żvilupp teknoloġiku
(notifikata bid-dokument numru C(1998) 3120)
(Test b'relevanza għaż-ŻEE)
(98/610/KE, Euratom)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat t-Trattat li jistabbilixxi l-Komunità Ewropea dwar l-Enerġija Atomika,
Billi, sabiex tinkiseb aktar trasparenza fil-politika Komunitarja dwar riċerka u żvilupp teknoloġiku u sabiex tkun tista' tieħu rwol iktar strateġiku, l-Kummissjoni tixtieq tinvolvi iktar mill-viċin lill-ħaddiema kollha involuti fir-riċerka (inklużi l-utenti) fit-tnissil tal-politika;
Billi għandhom għalhekk jiġu stabbiliti gruppi ta' esperti sabiex jagħtu pariri lill-Kummissjoni dwar il-kontenut u l-orjentazzjoni ta' l-azzjonijiet ewlenin li huma skond id-deċiżjonijiet tal-Kunsill dwar il-programmi speċifiċi li jimplimentaw il-ħames programm kwadru tal-Komunità Ewropea dwar riċerka, żvilupp teknoloġiku u attivitajiet ta' demostrazzjoni [1] u l-ħames programm kwadru tal-Komunità Ewropea dwar l-Enerġija Atomika dwar attivitajiet ta' riċerka u taħriġ [2] (minn hawn 'l quddiem "il-programmi speċifiċi"); billi, skond id-Deċiżjoni, dawn l-azzjonijiet ewlenin għandhom, fejn xieraq, jiġu magħquda flimkien għal raġunijiet li għandhom x'jaqsmu man-natura tas-suġġetti koperti;
Billi, f'din il-konnessjoni, ir-rwol tal-gruppi esperti huwa li jgħinu sabiex tiġi definita l-istrateġija ġenerali li trid tiġi segwita waqt li jkunu qegħdin jiġu mwettqa l-azzjonijiet ewlenin jew il-gruppi ta' azzjonijiet ewlenin, u sabiex joħorġu b'konklużjonijiet rilevanti b'mod kompletament trasparenti;
Billi, minħabba x-xorta tax-xogħol, il-membri ta' dawn il-gruppi għandhom ikunu persuni eminenti, magħżula minn varjetà wiesgħa ta' applikanti u kwalifikati b'mod xieraq għax-xogħol inkwestjoni;
Billi, apparti dan, il-kompożizzjoni ta' dawn il-gruppi esperti għandha tkun rappreżentattiva ta' dawk kollha involuti fir-riċerka; billi għaldaqstant għandhom isiru sforzi sabiex tiġi żgurata parteċipazzjoni bilanċjata ta' nisa u rġiel;
Billi dawn il-gruppi ta' esperti għandhom jiġu stabbiliti u t-termini ta' riferenza tagħhom għandhom jiġu definiti,
IDDEĊIDIET KIF ĠEJ:
Artikolu 1
Il-gruppi ta' esperti li ġejjin qegħdin jiġu stabbiliti:
- il-grupp dwar "Is-saħħa, l-ikel u l-fatturi ambjentali",
- il-grupp dwar "Il-kontroll ta' mard infettiv",
- il-grupp dwar "Il-fabbrika taċ-ċelloli",
- il-grupp dwar "Il-popolazzjoni anzjana",
- il-grupp dwar "L-agrikoltura, is-sajd u l-forestrija sostenibbli, inkluż l-iżvilupp integrat ta' żoni rurali",
- il-grupp dwar "Is-soċjetà ta' l-Informatika",
- il-grupp dwar "Il-prodotti, proċessi u organizzazzjoni innovattivi",
- il-grupp dwar "Il-mobilità sostenibbli u l-intermodalità",
- il-grupp dwar "Perspettivi ġodda għall-aeronawtika",
- il-grupp ta' pariri dwar "It-tekonoloġiji ta' trasport fuq l-art u marittimi",
- il-grupp dwar "L-amministrazzjoni sostenibbli u kwalità ta' l-ilma" u "L-amministrazzjoni sostenibbli ta' ekosistemi marittimi",
- il-grupp dwar "Il-bidla globali, klima u biodiversità",
- il-grupp dwar "Il-belt ta' għada u wirt kulturali",
- il-grupp dwar "Is-sistemi ta' enerġija iktar nodfa" u "Enerġija ekonomika u effiċjenti",
- il-grupp dwar "It-titjib tal-bażi ta' għerf soċjo-ekonomika",
- il-grupp fwar "Il-funżjoni termonukleari kontrollata",
- il-grupp dwar "Il-fissjoni nukleari",
sabiex jagħtu pariri lill-Kummissjoni dwar il-kontenut u l-orjentazzjoni ta' l-azzjonijiet ewlenin jew għaqdiet ta' azzjonijiet ewlenin li huma skond il-programmi speċifiċi.
Artikolu 2
Kull wieħed mill-gruppi ta' esperti għandu:
- jipproponi linji gwida għad-definizzjoni tal-programmi ta' xogħol (inklużi l-programmazzjoni ta' sejħiet għal proposti, il-kriterji għall-evalwazzjoni ta' azzjonijiet indiretti ta' RTD u, fejn possibbli, l-iffissar ta' għanijiet kwantifikati jew verifikabbli xjentifiċi u tekniċi-ekonomiċi għall-kisba ta' l-għanijiet ta' l-azzjonijiet ewlenin jew gruppi ta' azzjonijiet ewlenin),
- jikkummenta dwar in-natura strateġika tax-xogħol li għandu jiġi mwettaq u dwar l-analiżi tar-riżultati, bil-għan li possibilment isir ri-arranġament tal-programmi ta' xogħol.
Artikolu 3
1. Kull grupp ta' esperti għandu jiġi stabbilit mill-Kummissjoni b'mod li jiżgura li l-gruppi jkollhom kompożizzjoni bilanċata, wara li jiġu kunsidrati l-oriġini ġeografiċi u s-settur ta' oriġini (l-industrija, s-servizzi, riċerka u innovazzjoni, utenti, awtoritajiet regolatorji pubbliċi u ċrieki soċjo-ekonomiċi) tal-membri tagħhom. Il-Kummissjoni għandha tagħmel mezz biex taċċerta, kemm jista' jkun, li jkun hemm parteċipazzjoni bilanċjata ta' rġiel u nisa.
2. Il-proċedura għall-għażla ta' membri tal-gruppi ta' esperti hija stipulata fl-Anness, flimkien mall-programmi speċifiċi, azzjonijiet ewlenin u gruppi ta' azzjonijiet ewlenin li għandhom x'jaqsmu ma'dawn il-gruppi.
Artikolu 4
1. Il-membri taż-żewġ gruppi ta' esperti għandhom jinħatru mill-Kummissjoni f'kapaċità personali għal perijodu ta' sentejn. Din il-ħatra tista' tiġi mġedda darba biss, għal massimu ta' sentejn.
Membri tal-gruppi għandhom jibqgħu fil-kariga tagħhom sakemm jiġu mibdula jew sakemm jiġi mġedded il-mandat tagħhom.
Jekk membru ta' grupp ma jkunx jista' iktar jagħti kontribuzzjoni effettiva lejn ix-xogħol ta' dak il-grupp, isir membru ta' kumitat ta' programm jew jirreżenja, il-Kummissjoni għandha tappunta sostitut għall-perijodu li jkun fadal tal-mandat, b'mod konformi mal-proċedura stipulata fl-Anness.
2. L-ismijiet tal-membri tal-gruppi ta' esperti għandhom jiġu ppubblikati fil-Ġurnal Uffiċjali tal-Komunitajiet Ewropej.
3. Il-membri tal-gruppi ta' esperti għandhom jingħataw lura l-ispejjeż ta' vjaġġar u ta' għixien li jkunu għamlu b'mod konformi mad-dispożizzjonijiet fi ħdan il-Kummissjoni.
4. Il-Kummissjoni għandha taħtar il-President u l-Viċi-President ta' kull wieħed mill-gruppi esperti minn fost il-membri ta' dak il-grupp. Il-Viċi-President ma jistax ikun ta' l-istess oriġini ġeografika jew settur ta' oriġini bħall-President.
Magħmula fi Brussel, fit-22 ta' Ottubru 1998.